钦定古今图书集成/理学汇编/文学典/第062卷 > 李袭吉
## 钦定古今图书集成/理学汇编/文学典/第062卷 > 李袭吉

按《五代史》本传：“袭吉父图，洛阳人。或曰唐相林甫之
后也。乾符中，袭吉举进士，为河中节度使李都榷盐
判官。后去之晋，晋王以为榆次令，遂为掌书记。袭吉
博学，多知唐故事，迁节度副使，官至谏议大夫。晋王
与梁有隙，交兵累年。后晋王数困，欲与梁通和，使袭
吉为书谕梁，辞甚辨丽。梁太祖使人读之，至于‘毒手’”
尊拳，交相于暮夜；金戈铁马，蹂践于明时，叹曰：“李公
僻处一隅，有士如此，使吾得之，傅虎以翼也。”顾其从
事敬翔曰：“善为我答之。”及翔所答书辞不工，而袭吉
之书多传于世。袭吉为人恬淡，以文辞自娱。天祐三
年卒，以卢汝弼代为副使。汝弼工书画，而文辞不及
袭吉，其父简求为河东节度使，为唐名家，故汝弼亦
多知唐故事。晋王薨，庄宗嗣为晋王，承制封拜官爵，
皆出汝弼。十八年，卒。庄宗即位，赠袭吉礼部尚书，汝
弼兵部尚书。